AARHUS/TILST: Politiet vil endnu ikke fastsætte, om det var et decideret bandeopgør, der ramte Tilst torsdag aften. Flere skud blev affyret mod en bil, hvor en 20-årig blev ramt i hånden.

Østjyllands Politi fik torsdag klokken 20.37 anmeldelsen om, at en person var blevet ramt af et skud på Langkærvej i Tilst. På skadestuen fandt en patrulje frem til den 20-årig mand, som havde en skade i hånden, som muligvis kunne stamme fra et projektil. Han var ikke kommet alvorligt til skade.

- Vores foreløbige efterforskning peger på, at der er tale om et internt opgør mellem to grupper af personer. Nu skal vi have foretaget en række efterforskningsskridt for at finde ud af, hvem der står bag, og hvad motivet er. Det er for tidligt at sige noget om, hvorvidt der er tale om et ”opgør i bandemiljøet, det er noget af det, vi blandt andet skal undersøge, siger politiinspektør Michael Kjeldgaard.

Gerningsstedet blev undersøgt, og politiet sikrede spor på stedet, ligesom en række vidner blev afhørt, oplyser politiet.

Den foreløbige efterforskning tyder på, at den 20-årige sad i en bil sammen med nogle venner, da der blev afgivet et eller flere skud mod bilen, så en rude gik i stykker, og den 20-årige kom til skade. Efterfølgende kørte gerningsmændene fra stedet i en bil.

Østjyllands Politi hører meget gerne fra vidner, som har set skudepisoden, eller som har oplysninger om, hvem gerningsmændene kan være.

Derudover er politiet interesserede i oplysninger om en bil, der blev set køre med høj hastighed fra stedet omkring gerningstidspunktet. Det drejer sig om en lys eller hvid stationcar - muligvis en Audi eller Passat.